Gru-ongeluk eis agt op N3 | Maroela Media
'n Gru-ongeluk het die lewens van agt padgebruikers geëis toe 'n ligte afleweringsvoertuig Sondag teen 'n vragmotor op die N3 buite Harrismith in die Vrystaat gebots het. Volgens Sam Mashinini, Vrystaatse LUR vir polisie, paaie en vervoer, het die vragmotor, met 'n Noord-Kaapse registrasienommer, en 'n ligte afleweringsvoertuig, met 'n KwaZulu-Natalse registrasienommer, kop aan kop gebots.
Volgens die Vrystaatse polisie wil dit voorkom of die bestuurder van die ligte afleweringsvoertuig beheer oor die voertuig verloor het.
"Die impak van die botsing het die vragmotor na die middel van die pad laat swenk en in 'n tweede afleweringsvoertuig van dieselfde maatskappy as die eerste, laat vasry." Agt mense is dood en twee mense, onder wie die vragmotorbestuurder, is in die ongeluk beseer.
"Ons is baie hartseer oor hierdie tragiese ongeluk en wil graag ons opregte medelye betuig aan die familie en vriende van diegene wat in die ongeluk omgekom het. Ons hoop ook dat die beseerdes vinnig sal herstel," sê Mashinini. Hy sê wetstoepassingsowerhede ondersoek die voorval en sal vasstel wat presies tot die ongeluk aanleiding gegee het.
"Ons wil motoriste wel waarsku dat moegheid een van die grootste probleme op ons paaie is en bestuurders wat moeg is, kan nie behoorlik op die pad reageer nie."
Harrismith motorongeluk N3
Ek kan eenvoudig NIE verstaan hoe is dit MOONTLIK dat daar soveel padongelukke gebeur nie – wat my laat wonder of van daardie bestuurders òf geen lisensie het nie, òf hy het dit gekoop, maar nooit die padreëls en regulasies geleer het nie – die houding is eenvoudig: "Ek het die pad saam met my voertuig gekoop, gee dus pad voor my/UIT MY PAD!!!" Ek is in my lang lewe in sewe verskillende kategorieë getoets en as gevolg van my pa se streng – nee – drakoniese – benadering tot padveiligheid onder alle omstandighede en toestande 'n skoon rekord gehad… Lees meer »